**Ministru kabineta noteikumu projekta “Grozījumi Ministru kabineta 2009. gada 10. marta noteikumos Nr.221 “Noteikumi par elektroenerģijas ražošanu un cenu noteikšanu, ražojot elektroenerģiju koģenerācijā””  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir veicināt valsts atbalsta, ko sedz visi elektroenerģijas gala patērētāji, efektīvāku izlietojumu un izmaksu prognozējamību, ko var nodrošināt, ieviešot stingrāku koģenerācijas elektrostaciju kontroles mehānismu un nosakot papildu darbības nosacījumus atbalsta saņemšanai. Noteikumu projekts stājas spēkā nākamajā dienā pēc tā izsludināšanas. Atsevišķām noteikumu projektā iekļautajām normām noteikts pārejas periods. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Grozījumi Ministru kabineta 2009. gada 10. marta noteikumos Nr.221 “Noteikumi par elektroenerģijas ražošanu un cenu noteikšanu, ražojot elektroenerģiju koģenerācijā”” (turpmāk – Noteikumu projekts) izstrādāts pēc ministru prezidenta biedra, ekonomikas ministra iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ekonomikas ministrija (turpmāk – EM), īstenojot enerģētikas politiku, iekļauj tajā arī plašāku atjaunojamās enerģijas veicināšanas politiku, ievērojot ES enerģētikas politikas virzību uz vides aizsardzību un klimata pārmaiņu radītās ietekmes mazināšanu. 2005.gadā 8.jūnijā spēkā stājās šobrīd spēkā esošais Elektroenerģijas tirgus likums (turpmāk – ETL), ar ko atjaunojamos energoresursus (turpmāk – AER) izmantojošu elektrostaciju un koģenerācijas staciju, kas elektroenerģiju ražo augsti efektīvā koģenerācijā, atbalstam Latvijā ieviests **valsts atbalsta mehānisms - elektroenerģijas obligātais iepirkums un garantētā maksa par elektrostacijā uzstādīto elektrisko jaudu (turpmāk – OI mehānisms)**. Enerģētikas jomu regulējošajos tiesību aktos ietvertas arī prasības, kas izriet no Direktīvas 2009/28/EK[[1]](#footnote-1) un Direktīvas 2004/8/EK[[2]](#footnote-2). Latvijai saskaņā ar Direktīvas 2009/28/EK 3.panta 1.punktu ir noteikts juridiski saistošs mērķis līdz 2020.gadam enerģijas bruto galapatēriņā sasniegt no AER saražotas enerģijas īpatsvaru līdz 40%, visām ES dalībvalstīm 2020.gadā kopīgi sasniedzot 20% tādas enerģijas īpatsvaru kopējā enerģijas galapatēriņā, kas ražota no AER. Tāpat Direktīva 2004/8/EK ietver normas attiecībā uz augsti efektīvu koģenerāciju un primārās enerģijas ietaupījuma panākšanu jaunajām koģenerācijas stacijām. Minēto ES tiesību aktu prasības tika ietvertas OI mehānisma regulējumā – ETL, un visos attiecīgajos ETL pakārtotajos normatīvajos tiesību aktos:   1. Ministru kabineta noteikumi par elektroenerģijas ražošanu un cenu noteikšanu, ražojot elektroenerģiju koģenerācijā – MK noteikumi Nr.921[[3]](#footnote-3) un šobrīd spēkā esošie MK noteikumi Nr.221[[4]](#footnote-4); 2. Ministru kabineta noteikumos par elektroenerģijas ražošanu, izmantojot atjaunojamos energoresursus, un cenu noteikšanas kārtību - MK noteikumi Nr.503[[5]](#footnote-5), kurus aizstāja MK noteikumi Nr.198[[6]](#footnote-6) un šobrīd spēkā esošie MK noteikumi Nr.262[[7]](#footnote-7).   Eiropas Komisija (turpmāk – EK) 2017. gada 24. aprīlī pieņēma lēmumu valsts atbalsta lietā SA.43140 (2015/NN) “Atbalsts elektroenerģijas ražotājiem” (turpmāk – EK lēmums), secinot, ka Latvijā esošā atbalsta shēma elektroenerģijas obligātā iepirkuma un garantētās maksas par uzstādīto jaudu veidā atbilst Eiropas Savienības iekšējā tirgus prasībām.  Ekonomikas ministrija atbilstoši normatīvajiem aktiem ir pieņēmusi administratīvos aktus, ar kuriem komersantiem ir piešķirtas tiesības pārdot saražoto elektroenerģiju obligātā iepirkuma ietvaros vai saņemt garantēto maksu par uzstādīto elektrisko jaudu. Komersanti, izmantojot Ekonomikas ministrijas piešķirtās tiesības, ir noslēguši līgumus ar AS „Enerģijas publiskais tirgotājs” (turpmāk – publiskais tirgotājs) par elektroenerģijas pārdošanu obligātā iepirkuma ietvaros.  Satversmes tiesa ir atzinusi, ka īpašuma tiesības ietver arī līgumu tiesības ar ekonomisku vērtību (*sk. Satversmes tiesas 2010.gada 20.aprīļa lēmuma par tiesvedības izbeigšanu lietā Nr. 2009-100-03 8.2. punktu*). Par īpašumu var tikt uzskatīti ļoti dažādi prasījumi, proti, tādi prasījumi, kuru izpildi varētu pieprasīt, ja pastāv skaidrs tiesisks pamats. Arī nākotnes ienākumi uzskatāmi par īpašumu tad, ja tie jau ir nopelnīti vai pastāv prasība, kuru var apmierināt (*sk. Satversmes tiesas 2010.gada 27.oktobra sprieduma lietā Nr.2010-12-03 7.punktu un 2011.gada 3.novembra sprieduma lietā Nr.2011-05-01 15.2.punktu*). Ekonomikas ministrijas izdotie administratīvie akti un ar publisko tirgotāju noslēgtie līgumi piešķir komersantiem tiesības pārdot saražoto elektroenerģiju par paaugstinātu cenu vai arī tiesības saņemt garantēto maksu par uzstādīto elektrisko jaudu. Šādām līgumiskām tiesībām piemīt ekonomiska vērtība, un komersantiem ir prasījuma tiesības uz to realizāciju.  Tiesības uz īpašumu demokrātiskā tiesiskā valstī nav absolūtas. Pirmkārt, tiesības uz īpašumu sevī ietver arī īpašnieka sociālo pienākumu pret sabiedrību - īpašumu nedrīkst izmantot pretēji sabiedrības interesēm. Otrkārt, tiesības uz īpašumu var ierobežot saskaņā ar likumu. Līdz ar to tiesības uz īpašumu var ierobežot, ja vien ierobežojumi ir noteikti ar likumu leģitīma mērķa labad un ir samērīgi ar šo mērķi (*sk., piemēram, Satversmes tiesas 2007.gada 26.aprīļa sprieduma lietā Nr. 2006-38-03 12.punktu un 2014.gada 10.oktobra sprieduma lietā Nr.2014-04-03 7.2.punktu*).   1. Atbilstoši Ministru prezidenta biedra, ekonomikas ministra 2017.gada 30.oktobra ziņojumā “*Par izvērtējuma rezultātiem, plānoto rīcību un nepieciešamajām izmaiņām normatīvajos aktos, saistībā ar masu medijos izskanējušajām bažām, ka vairāki uzņēmumi varētu būt krāpušies ar atļaujām elektroenerģijas ražošanai obligātajā iepirkumā*” (turpmāk – Ziņojums ministru prezidentam)[[8]](#footnote-8) norādītajam, MK noteikumi Nr.221 atšķirīgi no vēsturiskā regulējuma, kā arī atšķirīgi no MK noteikumiem Nr.262 noteikuši pieeju, lai fiksētu sniegtā valsts atbalsta termiņa sākuma brīdi, kā arī nosacījumus par līguma noslēgšanu ar publisko tirgotāju. Tā rezultātā atsevišķi komersanti nav rīkojušies atbilstoši Elektroenerģijas tirgus likuma un MK noteikumu Nr.221 mērķim un jēgai, un līdz termiņam, kādā elektroenerģijas ražošana bija jāuzsāk plānotā vai modernizētā koģenerācijas stacijā, deklarējuši elektroenerģijas ražošanu ar ievērojami mazāku jaudu, kā bija plānots, iesniedzot iesniegumu elektroenerģijas obligātā iepirkuma tiesību iegūšanai, kā arī pēc elektroenerģijas ražošanas uzsākšanas nav noslēguši līgumu ar publisko tirgotāju. Jāuzsver, ka komersantiem tiesības pārdot saražoto elektroenerģiju par paaugstinātu cenu vai arī tiesības saņemt garantēto maksu par uzstādīto elektrisko jaudu piešķir Ekonomikas ministrijas izdotie administratīvie akti un ar publisko tirgotāju noslēgtie līgumi. Valsts atbalsts cita starpā ir izveidots ar mērķi, lai sasniegtu Direktīvas 2009/28/EK[[9]](#footnote-9) un Direktīvas 2004/8/EK[[10]](#footnote-10) prasības, sekmētu elektroenerģijas ražošanu, kā arī nodrošinātu iedzīvotāju tiesības dzīvot labvēlīgā vidē. Lai nodrošinātu minēto mērķu sasniegšanu komersants tiesības pārdot elektroenerģiju obligātā iepirkuma ietvaros var īstenot noteiktā laika periodā. Šāds ierobežojums no vienas puses ierobežo komersantus, nosakot termiņu, kādā komersantam jāuzsāk elektroenerģijas ražošana. No otras puses, regulējums ļauj valstij plānot izmaksas no budžeta obligātā iepirkuma komponentes segšanai. Secinot, ka komersanti tomēr noteiktajā termiņā projektus plānotajā apmērā nav spējuši īstenot un līdz brīdim, kamēr nav uzstādījuši sākotnēji plānoto jaudu, komersanti nenoslēdz līgumu ar publisko tirgotāju, ir nosakāms termiņš līguma noslēgšanai ar publisko tirgotāju, attiecīgi pēc līguma noslēgšanas arī uzsākot šo ražotāju kontroli par to darbības atbilstību MK noteikumu Nr.221 prasībām. Ņemot vērā, ka iepriekš noteiktajā termiņā, kurā koģenerācijas stacijām bija jāuzsāk elektroenerģijas ražošana koģenerācijā, tām bija jābūt darboties spējīgām, kas nozīmē arī noslēgušos būvniecības procesu un uzsāktu siltumenerģijas ražošanu, nosakot termiņu līguma noslēgšanai ar publisko tirgotāju, tām attiecībā uz šī līguma noslēgšanu netiek uzlikts nesamērīgs nosacījums. Līdz ar to, nosakot periodu 3 mēnešu garumā, lai noslēgtu līgumu ar publisko tirgotāju par elektroenerģijas iepirkumu, koģenerācijas stacijām, kuras tām noteiktajā termiņā ir uzsākušas elektroenerģijas ražošanu koģenerācijā, nav jābūt šķēršļiem noslēgt līgumu ar publisko tirgotāju par elektroenerģijas iepirkumu. Savukārt, ja termiņš ražošanas uzsākšanai koģenerācijā ir iestājies un komersants ir deklarējis elektroenerģijas ražošanas uzsākšanu koģenerācijā, bet 3 mēnešu laikā nav noslēdzis līgumu ar publisko tirgotāju par elektroenerģijas iepirkumu, kas liecina, ka koģenerācijas stacija noteiktajā termiņā nav darboties spējīga, nosakāms, ka komersants zaudē tiesības pārdot elektroenerģiju obligātā iepirkuma ietvaros.   Jau pašreiz spēkā esošajā Noteikumu Nr.221 redakcijā ir paredzēta obligātā iepirkuma tiesību vai tiesību saņemt garantēto maksu par elektrostacijā uzstādīto elektrisko jaudu atcelšana, ja noteiktā periodā netiek novērsti konkrēti pārkāpumi. Ar noteikumu projektu tiek noteikti papildu gadījumi, kad Ekonomikas ministrija var lemt par lēmuma, ar kuru piešķirtas elektroenerģijas obligātā iepirkuma tiesības, atcelšanu. Vairāk kā 200 elektrostacijām, kuras obligātā iepirkuma tiesības izmanto jau ilgāk par 5 gadiem, pārkompensācija tika izvērtēta 2017.gadā, attiecīgi piemērojot pārkompensācijas novēršanas koeficientu turpmākā atbalsta apmēra samazināšanai. 2018.gadā šāda izvērtēšana ir attiecināma uz vēl 60 elektrostacijām. Jau esošā pārkompensācijas novēršanas mehānisma ietvaros piemērojot elektroenerģijas iepirkuma cenas samazinājumu, lai sasniegtu kopējo kapitālieguldījumu iekšējās peļņas normu 9% apmērā, komersantam turpinot elektroenerģiju pārdot obligātā iepirkuma ietvaros, tas joprojām līdz atbalsta perioda beigām turpina saņemt valsts atbalstu, bet par samazinātu elektroenerģijas iepirkuma cenu, tādā veidā pakāpeniski palielinot savu peļņas normu līdz 9%. Līdz ar to, atņemot komersantam obligātā iepirkuma tiesības pirms iepriekš noteiktā atbalsta perioda beigām, kurā šī peļņas norma sasniegtu 9%, un attiecīgi pilnā mērā atceļot turpmāko atbalstu, elektrostacijas netiek pārkompensēta. Līdz ar to, atņemot komersantiem tiesības valsts atbalsta saņemšanai,  neveidosies situācijas, kurās būs nepieciešams atgūt komersantiem izmaksāto valsts atbalstu, jo pārkompensācija būs jau novērsta uz tiesību atņemšanas brīdi, piemērojot samazinātu elektroenerģijas iepirkuma cenu. Pārkompensācijas novēršanas mehānisms ir saskaņots ar Eiropas Komisiju.   1. Enerģētikas politikas plānošanā tika ņemti vērā sagaidāmie Latvijā ieviestā valsts atbalsta mehānisma – OI mehānisma, rezultāti, cita starpā primāro resursu ietaupījums un tādu iekārtu, kas izmanto fosilos energoresursus, nomaiņa ar iekārtām, kas izmanto AER. Ekonomikas ministrija ir secinājusi, ka komersanti, kuri ir saņēmuši valsts atbalstu OI mehānisma ietvaros uzsāk elektroenerģijas ražošanu ar mazākām jaudām nekā norādīts iesniegumā, uz kura pamata piešķirtas tiesības pārdot elektroenerģiju obligātā iepirkuma ietvaros. Lai valsts varētu plānot izmaksas no budžeta obligātā iepirkuma komponentes segšanai, kā arī tās mērķu enerģētikā sasniegšanu, Noteikumu projekts paredz, ka Ekonomikas ministrija pieņem lēmumu, ar kuru tiek samazināts elektroenerģijas daudzums, kuru var pārdot obligātā iepirkuma ietvaros, atbilstoši koģenerācijas stacijas faktiski uzstādītajai jaudai. Uz jauno tiesisko regulējumu ir paredzēts pārejas periods gads. Savukārt attiecībā uz koģenerācijas stacijām, kurām vēl nav iestājies noteiktais termiņš elektroenerģijas ražošanas uzsākšanai koģenerācijā, ir nepieciešams noteikt minimālo robežu sākotnējai koģenerācijas stacijas jaudai attiecībā pret plānoto, kas uzstādāma līdz termiņam, kurā jāuzsāk elektroenerģijas ražošana koģenerācijā. 2. Noteikumu projektā ietverto normu leģitīmais mērķis, ir nodrošināt efektīvu kontroli pār valsts atbalsta saņemšanu, kā arī nodrošināt tiesisko attiecību stabilitāti. Ekonomikas ministrija ir konstatējusi, ka atsevišķos gadījumos komersanti ir izmantojuši pastāvošā tiesiskā regulējuma robus. Tāpat Ekonomikas ministrija konstatē, ka tiesiskajā regulējumā ietvertie termiņi, lai komersanti novērstu Ekonomikas ministrijas konstatētās neatbilstības normatīvajiem aktiem, piemēram, ja komersants nav veicis nodokļu nomaksu savlaicīgi vai gadījumos, ja komersanta stacija neatbilst noteikumu prasībām, neļauj sasniegt tiesiskā regulējuma mērķi, nodrošinot koģenerācijas staciju atbilstību normatīvo aktu prasībām. Ar grozījumiem netiek skartas komersantu tiesības pārdot elektroenerģiju obligātā iepirkuma ietvaros, bet noteikti papildu kontroles mehānismi. 3. Ziņojumā ministru prezidentam secināts, ka pašreizējais tiesiskais regulējums liedz iespēju veikt efektīvu elektrostaciju atbilstības normatīvo aktu prasībām kontroli, kā arī nodrošināt veikto pārkāpumu operatīvu novēršanu vai atbilstošu sankciju piemērošanu. Ņemot vērā, ka komersanti OI mehānisma ietvaros saņem valsts atbalstu, kura izmaksas sedz visi elektroenerģijas galapatērētāji un kas ietekmē tautsaimniecības konkurētspēju, lai nodrošinātu maksimāli izmaksu efektīvu valsts atbalsta piešķiršanu, nepieciešams veikt grozījumus gan MK noteikumos Nr.221, gan MK noteikumos Nr.262. Ar grozījumiem MK noteikumos Nr.221 tiek papildināts pārkāpumu uzskaitījums, par ko Ekonomikas ministrija var brīdināt komersantu, kā arī saīsināti MK noteikumos Nr.221 paredzētie termiņi, lai komersanti varētu novērst konstatētos pārkāpumus. Minēto darbību rezultātā tiktu novērsta atbalsta sniegšana komersantiem, kuri neievēro normatīvo aktu prasības. Tāpat grozījumi MK noteikumos Nr.221 paredz tiesības atcelt lēmumu, ar kuru piešķirtas tiesības pārdot elektroenerģiju obligātā iepirkuma ietvaros bez brīdinājuma, ja konstatēti būtiski pārkāpumi, kā arī tiek nodrošināts, ka Grozījumi MK noteikumos Nr.221 paredz īsākus termiņus komersanta brīdināšanai par kontroles grupas plānoto pārbaudi un paredz iespēju pārbaudi veikt bez brīdinājuma, kā arī nosaka, ka komersantam ir jānodrošina iespēja veikt kontroles grupai elektrostacijas pārbaude noteiktajā pārbaudes laikā, lai Ekonomikas ministrijas kontroles grupa, veicot klātienes pārbaudes elektrostacijās, konstatētu patieso situāciju un būtiskus pārkāpumus elektrostacijās, ja tādi ir. 4. Lai Ekonomikas ministrija, veicot kontroles funkciju, varētu pārliecināties, ka koģenerācijas elektrostaciju darbības gada pārskatos sniegtā informācija ir precīza, atbilst patiesajai situācijai un koģenerācijas stacija izpilda tai noteiktās prasības, nepieciešams noteikt stingrākas prasības komersantu veiktajai elektroenerģijas, siltumenerģijas un to pašpatēriņa, kā arī kurināmā uzskaitei, papildus nosakot arī to, ka par šāda rakstura pārkāpumiem Ekonomikas ministrija ir tiesīga izteikt komersantam brīdinājumu. 5. Lai nodrošinātu valsts atbalsta efektīvu izlietojumu, nepieciešams arī stiprināt normas, kas nosaka, ka komersanti koģenerācijas elektrostacijas darbības vajadzībām nepieciešamās elektroenerģijas apjoma nodrošināšanu ar koģenerācijas elektrostacijā saražoto elektroenerģijas apjomu (izņemot situācijas, ja nav iespējams saražot nepieciešamo apjomu vai koģenerācijas stacija nedarbojas). 6. Kontroles grupas veiktajās pārbaudēs, ir secinājusi, ka nav pietiekama precīza saražotās elektroenerģijas, siltumenerģijas un patērētā kurināmā uzskaite. Līguma izpildes laikā publiskais tirgotājs saņem no ražotāja apliecinātu informāciju par saražotās lietderīgās siltumenerģijas un patērētā kurināmā apjomu, kuru izmanto ražošanas procesa lietderības koeficienta noteikšanai un koģenerācijas elektroenerģijas aprēķinam. Attiecīgi, pastāvot neskaidrām prasībām uzskaites veikšanai, nav konstatējams, vai publiskajam tirgotājam sniegtie dati ir ticami un pareizi. Tā kā elektroenerģijas iepirkumu veic tikai par koģenerācijā saražoto elektroenerģiju, kura atlikusi pēc elektroenerģijas izlietošanas koģenerācijas elektrostacijas vajadzībām, pamatojoties uz ražotāja deklarētajiem datiem, tad nav iespējams pilnvērtīgi pārliecināties, vai OI mehānisms sasniedz mērķi. 7. Ekonomikas ministrija, īstenojot kontroles funkciju, ir secinājusi, ka atsevišķi komersanti, kas OI mehānisma ietvaros saņem valsts atbalstu, regulāri neievēro MK noteikumu Nr.221 prasības un saņem brīdinājumus. Lai veicinātu MK noteikumu Nr.221 prasību ievērošanu un valsts atbalsta efektīvu izlietojumu, būtu ierobežojams pieļaujamais saņemto brīdinājumu skaits par dažādu MK noteikumu Nr.221 prasību pārkāpšanu. 8. Satversmes tiesa ir secinājusi, ka, mainot tiesisko regulējumu, valsts iestādēm savā darbībā jābūt konsekventām attiecībā uz to izdotajiem normatīvajiem tiesību aktiem un jāievēro tiesiskā paļāvība, kas personām varētu rasties saskaņā ar konkrētu tiesību normu. Tiesiskās paļāvības princips cita starpā prasa aizsargāt paļāvību, kas personai radusies uz noteiktu tās tiesību saglabāšanu vai īstenošanu, un ietver valsts pienākumu pildīt saistības, ko tā uzņēmusies pret personām. Pretējā gadījumā tiktu mazināta personu uzticība valstij un tiesībām. Taču, lai nodrošinātu valsts spēju reaģēt uz mainīgajiem dzīves apstākļiem, šis princips neizslēdz valsts iespēju grozīt pastāvošo tiesisko regulējumu. Tiesiskās paļāvības princips arī prasa, lai valsts, mainot normatīvo regulējumu, ievērotu saprātīgu līdzsvaru starp personas paļāvību un tām sabiedrības interesēm, kuru nodrošināšanas labad regulējums tiek mainīts (sk. Satversmes tiesas 2002.gada 19.marta sprieduma lietā Nr.2001-12-01 secinājumu daļas 3.2.punktu un 2014.gada 19.marta sprieduma lietā Nr.2013-13-01 7.1.punktu).   Tiesiskās paļāvības princips neizslēdz valsts iespēju grozīt pastāvošo tiesisko regulējumu. Grozot tiesisko regulējumu, valstij ir jāņem vērā tās tiesības, uz kuru saglabāšanu vai īstenošanu personai var būt izveidojusies paļāvība. Tiesiskās paļāvības princips prasa, lai valsts, mainot normatīvo regulējumu, ievērotu saprātīgu līdzsvaru starp personas paļāvību un tām interesēm, kuru nodrošināšanas labad regulējums tiek mainīts (sk. Satversmes tiesas 2010. gada 6. decembra sprieduma lietā Nr. 2010-25-01 4. punktu).Ikviena pamattiesību ierobežojuma pamatā ir jābūt apstākļiem un argumentiem, kādēļ tas vajadzīgs, proti, ierobežojumam jābūt noteiktam svarīgu interešu – leģitīma mērķa – labad (sk. Satversmes tiesas 2005. gada 22. decembra sprieduma lietā Nr. 2005-19-01 9. punktu). Pienākums norādīt leģitīmo mērķi Satversmes tiesas procesā visupirms ir institūcijai, kas izdevusi apstrīdēto aktu (sk. Satversmes tiesas 2011. gada 25. oktobra sprieduma lietā Nr. 2011-01-01 13.2. punktu).  10. Elektroenerģijas tirgus likuma 28. panta otrā daļa noteic, ka nosacījumus elektroenerģijas ražošanai koģenerācijai, t.sk. obligātā iepirkuma un tā uzraudzības kārtību nosaka Ministru kabinets. Šie nosacījumi nav šauri traktējami. Arī Elektroenerģijas tirgus likuma 28. panta nosaukums “Elektroenerģijas ražošana koģenerācijas stacijās, kuru uzstādītā elektriskā jauda nepārsniedz četrus megavatus” un 28.1panta nosaukums “Elektroenerģijas ražošana koģenerācijas stacijās, kuru uzstādītā elektriskā jauda ir lielāka par četriem megavatiem” liecina, ka likumdevējs, pieņemot attiecīgo deleģējumu, Ministru kabinetam to ir noteicis ar plašām pilnvarām, t.sk. deleģējis noteikt obligātā iepirkuma uzraudzības kārtību, kas sevī ietver arī elektrostaciju kontroles mehānismu un administratīvo aktu izdošanu, kā arī lēmumu pieņemšanu, ar kuru tiek atceltas komersantam piešķirtās tiesības pārdot koģenerācijā saražoto elektroenerģiju obligātā iepirkuma ietvaros vai saņemt maksu par koģenerācijas stacijā uzstādīto elektrisko jaudu, kas ir daļa no uzraudzības procesa.  Arī Satversmes tiesa ir secinājusi, ka Elektroenerģijas tirgus pilnvarojumā ietvertais jēdziens “kārtība” norāda uz to, ka Ministru kabinetam ir tiesības noteikumos regulēt attiecīgā jautājuma procesuālo raksturu, proti, izstrādāt noteiktu procedūru.  Publiskais tirgotājs un sistēmas operators ir Noteikumu Nr.221 20. punktā un citos līdzīgos punktos noteiktā lēmuma izpildītāji - tirgotājs veic elektroenerģijas obligātā iepirkuma administrēšanu, savukārt sistēmas operators veic tīklā nodotās un no tīkla saņemtās elektroenerģijas uzskaiti un šo informāciju sniedz publiskajam tirgotājam norēķiniem par elektroenerģijas obligāto iepirkumu. Ņemot vērā minēto, publiskajam tirgotājam un sistēmas operatoram attiecīgais administratīvais akts ir nepieciešams pilnā apmērā savu normatīvajos aktos noteikto funkciju veikšanai un tās uzskatāmas par trešajām personām Administratīvā procesa likuma 71.panta pirmās daļas nozīmē, līdz ar to Ekonomikas ministrijas pieņemtie lēmumi par ražotājiem piešķirto tiesību pārdot saražoto elektroenerģiju obligātā iepirkuma ievaros tiek paziņoti arī publiskajam tirgotājam un sistēmas operatoram.  Uzraudzības kārtības mērķis ir nodrošināt, ka koģenerācijas elektrostacijas, kas saņem valsts atbalstu, ko sedz visi elektroenerģijas galapatērētāji, darbojas atbilstoši tām piešķirtajām tiesībām un normatīvo aktu prasībām. Šajā kontekstā kontroles grupa ir nepieciešama, lai nodrošināt pastāvīgu iespēju ministrijai, piesaistot ekspertus, veikt elektrostaciju klātienes pārbaudes.  Tādējādi var secināt, ka noteikumu projekts ir veidots, ievērojot likumdevēja gribu un Ministru kabinetam piešķirto uzraudzības organizēšanas tvērumu, deleģējumu ietverot Elektroenerģijas tirgus likuma 28. panta otrajā  **Ņemot vērā minēto, noteikumu projekta mērķis ir veicināt valsts atbalsta, ko sedz visi elektroenerģijas gala patērētāji, efektīvāku izlietojumu, izmaksu prognozējamību, vienlaikus ieviešot stingrāku koģenerācijas staciju kontroles mehānismu un nosakot papildu darbības nosacījumus atbalsta saņemšanai.**  **Lai sasniegtu minēto mērķi ar noteikumu projektu tiek paredzēti šādi risinājumi:**   1. Lai nodrošinātu precīzu saražotās elektroenerģijas, siltumenerģijas un kurināmā uzskaiti un attiecīgi nodrošinātu iespēju gūt skaidru pārliecību par koģenerācijas elektrostacijas darbības atbilstību MK noteikumu Nr.221 prasībām, ar noteikumu projektu tiek noteikts, ka attiecīgā uzskaite par saražoto elektroenerģiju un siltumenerģiju veicama vismaz reizi dienā un par izmantoto kurināmo uzskaite veicama reizi mēnesī un šie dati uzglabājami vismaz piecus gadus, kā arī elektrostacijā izvietojamas elektroenerģijas, siltumenerģijas un kurināmā padeves pieslēgumu shēmas. 2. Lai varētu nodrošināt pirktās elektroenerģijas apjoma precīzu kontroli un attiecīgi to, ka viss elektrostacijas darbībai un vajadzībām nepieciešamās elektroenerģijas apjoms tiek izmantots no elektrostacijā saražotās elektroenerģijas (izņemot, ja elektrostacija attiecīgajā brīdī nevar saražot nepieciešamo apjomu) un attiecīgi OI ietvaros tiek pārdots tikai pāri palikušais elektroenerģijas apjoms, ar noteikumu projektu paredzēts precizēt, ka elektrostacija pirkt elektroenerģiju var tikai izmantojot pieslēgumu sistēmas operatora tīklam, savukārt, ja elektrostacijai ir vairāki pieslēgumi, aprēķinot ikstundas tīklā nodotās elektroenerģijas daudzumu, kas atlicis pēc izlietošanas elektrostacijas vajadzībām un iepērkams obligātā iepirkuma ietvaros, no attiecīgajā stundā tīklā nodotā elektroenerģijas daudzuma atņem pirkto elektroenerģiju, kas iepirkta, izmantojot citu pieslēgumu. Precizēts, ka koģenerācijā saražotās elektroenerģijas atlikumu, kas atlicis pēc elektroenerģijas izlietošanas koģenerācijas elektrostacijas darbības nodrošināšanai, iepērk atbilstoši koģenerācijas elektrostacijas principiālajai elektriskā pieslēguma shēmai. Koģenerācijas elektrostacijas principiālā elektriskā pieslēguma shēma ir grafiskas dokuments, kurā ar vispārpieņemtiem elementu apzīmējumiem (piemēram, ģenerators, turbīna, automātikas ierīces, kondensators u.c.) un burtciparu kodiem attēlota elektrostacijas uzbūve. Principiālās shēmas nolūks ir iespējami skaidri parādīt elektrostacijas darbības principu un piederības robežas*.* Tāpat komersantam saskaņā ar izrakstīto rēķinu jānorēķinās par elektroenerģiju un sistēmas pakalpojumiem, kā arī obligātā iepirkuma komponentēm par visu elektroenerģijas apjomu, kas norēķinu periodā ir saņemts no elektrotīkla par visiem sistēmas pieslēgumiem. Ņemot vērā, ka ar minētās prasības izpildi var būt saistīta nepieciešamība veikt izmaiņas elektrostaciju pieslēgumā sistēmas operatoram, kā arī tīklā nodotās un no tīkla saņemtās elektroenerģijas uzskaitē, ko veic sistēmas operators, šai normai tiek noteikts pārejas periods un tā tiek piemērota ar 2019.gada 1.jūliju. 3. Lai novērstu situācijas, ka komersanti, kuri ir saņēmuši valsts atbalstu OI mehānisma ietvaros, ekspluatācijā nodod stacijas ar krietni mazāku jaudu, nekā norādīts iesniegumā tiesību iegūšanai pārdot elektroenerģiju obligātā iepirkuma ietvaros, noteikumu projekts paredz, ka turpmāk koģenerācijas elektrostacijām, kuras vēl nav uzsākušas elektroenerģijas ražošanu koģenerācijā, lēmumā par OI tiesību piešķiršanu noteiktajā termiņā koģenerācijas elektrostacijas ekspluatācijā nodotajai elektriskajai jaudai jābūt vismaz 50% no plānotās. 4. Lai nodrošinātu, ka komersanti, kuri ieguvuši OI tiesības, noteiktā termiņā nodrošina ne tikai elektroenerģijas ražošanas uzsākšanu koģenerācijā, bet spēj izpildīt prasības, kas noteiktas, lai varētu noslēgt līgumu ar publisko tirgotāju un attiecīgi uzsāktu elektroenerģijas pārdošanu obligātā iepirkuma ietvaros, kas apliecinātu elektrostacijas darba gatavību, ar noteikumu projektu tiek noteikts, ka triju mēnešu laikā pēc lēmumā, ar kuru piešķirtas OI tiesības, noteiktā termiņa elektroenerģijas ražošanas uzsākšanai koģenerācijā, komersantam jābūt noslēgtam un spēkā esošam līgumam ar publisko tirgotāju. Attiecībā uz komersantiem, kuriem noteiktais ražošanas uzsākšanas termiņš jau ir iestājies, spēkā esošs līgums ar publisko tirgotāju jānoslēdz 3 mēnešu laikā no šī noteikumu projekta spēkā stāšanās dienas. 5. Lai nodrošinātu, ka elektroenerģijas apjoms, ko komersants var pārdot OI ietvaros būtu atbilstošs koģenerācijas elektrostacijā faktiski uzstādītajai jaudai, tas reizi gadā pārskatāms, un gadījuma, ja līgumā ar publisko tirgotāju norādītā koģenerācijas stacijas jauda kalendāra gada beigās ir mazāka par iesniegumā elektroenerģijas obligātā iepirkuma tiesību iegūšanai norādīto, komersantam proporcionāli faktiski uzstādītās un plānotās jaudas samazinājumam tiek samazināts arī noteiktais kalendāra gadā obligātā iepirkuma ietvaros iepērkamais elektroenerģijas apjoms. Lai nodrošinātu pēc iespējas paredzamākas nākotnes valsts atbalsta, ko sedz visi elektroenerģijas gala patērētāji, izmaksas, elektroenerģijas apjoms, ko komersants var pārdot OI ietvaros ir samazināms, bet nākotnē nav palielināms, ja palielinās uzstādītā elektriskā jauda. Jāņem vērā, ka pašreizējais regulējums nenosaka, ka maksimālais obligātā iepirkuma ietvaros pārdotais elektroenerģijas apjoms būtu samazināms atbilstoši elektrostacijā faktiski uzstādītajai jaudai, kā arī pašreizējais regulējums pieļauj sākotnēji uzstādīt mazāku elektrisko jaudu un pakāpeniski palielināt to. Tāpat obligātā iepirkuma apjoms attiecas uz kalendāro gadu. Komersanti, kas attiecīgajā gadā uzsākuši ražošanu, ir rēķinājušies ar attiecīgo obligātā iepirkuma apjomu. Tāpēc ir nosakāms, ka elektriskā jauda, kas noteikta līgumā ar publisko tirgotāju ir fiksējama uz kalendārā gada beigām un, ja uz komersantu attiecas samazināts obligātā iepirkuma apjoms, tas piemērojams nākamajā kalendārajā gadā. 6. Lai nodrošinātu precīzas informācijas norādīšanu koģenerācijas staciju darbības gada pārskatos noteikumu projektā precizēta informācija, ko apliecina sadales sistēmas operators un neatkarīgs akreditēts auditors. 7. Ar noteikumu projektu noteikts, ka akreditēts auditors papildus datu apliecinājumam par lietderīgo siltumenerģiju, apliecina arī datus par saražoto elektroenerģiju un siltumenerģiju, koģenerācijas elektrostacijā patērēto elektroenerģiju, patērēto kurināmo un izmantoto koģenerācijas tehnoloģiju un kopējo uzstādīto elektrisko un siltuma jaudu, kā arī sagatavo ziņojumu, kurā iekļauj detalizētu informāciju par koģenerācijas elektrostacijas gada pārskatā sniegtās informācijas atbilstību un pamatotību, kā arī veiktajām darbībām un pārbaudītajiem dokumentiem, lai par to pārliecinātos. Minētās prasības apliecināt datus un sagatavot ziņojumu ir noteiktas 2013.gada 14.jūnija vadlīnijās “Vadlīnijas Latvijas Nacionālajam akreditācijas birojam, veicot inspekcijas institūciju, kuras inspektori pārbaudīs pārdoto lietderīgo vai efektīvi izlietoto siltumenerģiju, akreditāciju saskaņā ar standartu LVS EN ISO/IEC 17020:2012 „Atbilstības novērtēšana. Prasības dažāda veida institūcijām, kas veic inspekciju””. Taču ar noteikumu projektu tiek paredzēts, ka arī gada pārskata veidlapā auditors veic atzīmi par atsevišķi norādīto datu atbilstību, kā arī izdara slēdzienu, vai visi norādītie dati ir atbilstoši faktiskajai situācijai un nav pamata to apšaubīšanai vai arī gada pārskatā ir konstatētas neatbilstības. Lai nodrošinātu vienkāršāku un operatīvāku informācijas apkopošanu par koģenerācijas staciju darbību iepriekšējā gadā, noteikts, ka gada pārskatu sadaļa ar datiem par koģenerācijas stacijā patērēto kurināmo un saražoto enerģiju jāiesniedz Ekonomikas ministrijas elektroniskajā sistēmā, kas paredzēta elektrostaciju gada pārskatu iesniegšanai. Savukārt pārskatus par 2017.gadu komersanti iesniedz saskaņā ar šo noteikumu redakciju, kas bija spēkā līdz 2017.gada 31.decembrim.Lai Ekonomikas ministrija pēc iespējas labāk varētu pārliecināties par koģenerācijas stacijas atbilstību MK noteikumu Nr.221 prasībām, t.sk., lietderīgās siltumenerģijas pārdošanu, saražotās elektroenerģijas, siltumenerģijas un patērētā kurināmā precīzu uzskaiti, kā arī, lai Ekonomikas ministrija būtu informēta par koģenerācijas elektrostacijā veiktajām izmaiņām un to iemesliem, MK noteikumu Nr.221 42.punkts papildināts ar ik gadu iesniedzamajam koģenerācijas stacijas darbības gada pārskatam pievienojamiem dokumentiem. Jāņem vērā, ka lielākā daļa no dokumentiem jau ir pieejami komersantam līdz šī noteikumu projekta spēkā stāšanās brīdim, bet to pievienošana gada pārskatam ļaus Ekonomikas ministrijai laicīgāk, jau pirms kontroles grupas pārbaudes, identificēt iespējamās koģenerācijas elektrostacijas neatbilstības MK noteikumu Nr.221 prasībām. Savukārt vēl papildus iesniedzamie dokumenti saistīti ar pārskatā norādīto datu ieguves un pārskata gadā koģenerācijas stacijā veikto izmaiņu aprakstu, kā arī elektroenerģijas, siltumenerģijas un patērētā kurināmā uzskaites mēraparātu, kuriem ir jābūt uzstādītiem arī līdz šī noteikumu projekta spēkā stāšanās brīdim, uzskaitījumu un identifikāciju. Ņemot vērā, ka ar noteikumu projektu veiktās izmaiņas gada pārskata formā un pievienojamajos dokumentos nav saistītas ar tādu prasību izpildi, kas ražotājam būtu jāzina pirms pārskata gada sākuma, jaunās gada pārskata formas un pievienojamo dokumentu iesniegšanas prasības ir attiecināmas līdz ar noteikumu projekta spēkā stāšanos. 8. Lai nodrošinātu MK noteikumu Nr.221 un citos normatīvajos aktos ietverto tiesību normu, kas nosaka prasības koģenerācijas staciju darbībai, ievērošanu, noteikumu projekts paredz papildu brīdinājumu ieviešanu par pārkāpumiem saistībā ar komersanta vai koģenerācijas staciju darbību, kā arī paredz īsākus termiņus pārkāpumu novēršanai. Ar noteikumu projektu noteikts, ka brīdinājumi izsakāmi par gada pārskatiem nepievienotiem pielikumiem, par elektroenerģijas pašpatēriņa nenodrošināšanu atbilstoši normatīvo aktu prasībām, par MK noteikumu Nr.221 prasībām neatbilstošas informācijas sniegšanu gada pārskatos, kā arī par kontroles grupas pārbaudēs konstatētajām neatbilstībām, tostarp par pārkāpumiem, kas uzskatāmi par būtiskiem. Šajā kontekstā par būtiskiem pārkāpumiem uzskatāmi tādi, kas tiešā vai netiešā veidā var ietekmēt komersantam izmaksātā atbalsta apjomu. 9. Ar noteikumu projektu būtiski tiek samazināti termiņi konstatēto neatbilstību novēršanai, piemēram, konstatējot nodokļu vai nodevu parādu esamību, šo parādu nomaksa ir jāveic 3 mēneša laikā, kā arī jāatjauno koģenerācijas elektrostacijas atbilstība efektivitātes kritērijiem 6 mēnešu laikā līdzšinējo 9 mēnešu vietā. 10. Lai konstatētu faktisko situāciju par komersantu, kas saņem valsts atbalstu OI mehānisma ietvaros, nodokļu nomaksu, noteikumu projekts papildināts ar 44.2 punktu, ar ko noteikts, ka Ekonomikas ministrija reizi pusgadā pārliecinās par nodokļu nomaksu un izsaka brīdinājumu, ja parāds ir lielāks par 150 *euro*. Ar noteikumu projektu paredzēts svītrot MK Noteikumu Nr.221 44.12.apakšpunktu, kas noteica nodokļu nomaksas pārbaudi par iepriekšējo gada pārskata periodu. Lai Ekonomikas ministrija varētu izteikt brīdinājumu par faktisko situāciju par būvniecības un ēku ekspluatācijas normu neievērošanu svītrots 44.11.punkts un noteikumu projekts papildināts ar 44.3 punktu. 11. Lai padarītu efektīvāku kontroles mehānismu, precizēti nosacījumi attiecībā uz kontroles grupu, ko izveido Ekonomikas ministrija elektrostaciju kontrolei, saīsināti termiņi, kādos komersants tiek brīdināts par plānoto pārbaudi, noteikti komersanta pienākumi, sadarboties ar Ekonomikas ministriju un kontroles grupu, un noteikts, ka kontroles grupa var veikt elektrostaciju pārbaudi bez iepriekšēja brīdinājuma. Tāpat, lai novērstu negodprātīgu komersantu izvairīšanos no elektrostaciju kontroles, nosakāms, ka, ja kontroles grupai divas reizes nav nodrošināta iespēja veikt elektrostacijas pārbaudi, Ekonomikas ministrija atceļ lēmumu, ar kuru piešķirtas tiesības pārdot elektroenerģiju OI ietvaros. 12. Lai novērstu ilgstošu atkārtotu MK noteikumu Nr.221 prasību neievērošanu, noteikts, ka 5 gadu periodā komersantam var tikt izteikti trīs brīdinājumi. Ja komersants turpina MK noteikumos Nr.221 noteikto prasību neievērošanu (izņemot gada pārskatu novēlotu iesniegšanu un nodokļu parādu esamību), komersantam ir atņemamas tiesības pārdot elektroenerģiju OI ietvaros. 13. Lai novērstu iespējamu valsts atbalsta neefektīvu izlietojumu, nosakāms, ka par būtiskiem pārkāpumiem lēmums par tiesībām pārdot elektroenerģiju OI ietvaros ir atceļamas bez brīdinājuma. Šādi pārkāpumi ir neatbilstoša izmantotā tehnoloģijas veida vai kurināmā izmantošana vai konstatēts, ka nav paredzēta saražotās siltumenerģijas nodošana lietderīgas siltumenerģijas lietotājam. 14. Ja komersants nekavējoties pēc brīdinājuma saņemšanas nevar novērst attiecīgo pārkāpumu un nodrošināt koģenerācijas stacijas darbības atbilstību normatīvo aktu prasībām termiņā, par kuru komersantam jāiesniedz pārskats Ekonomikas ministrijā, un attiecīgi novērst valsts atbalsta izmaksu koģenerācijas stacijām, kuras neatbilst normatīvo aktu prasībām, noteikumu projekts paredz, ka komersants pēc brīdinājuma saņemšanas var informēt Ekonomikas ministriju un publisko tirgotāju par koģenerācijas stacijas neatbilstību normatīvo aktu prasībām. Attiecīgi periodā līdz komersants informē par koģenerācijas stacijas atbilstības atjaunošanu tiek apturēta valsts atbalsta OI ietvaros izmaksa komersantam. 15. MK noteikumu Nr.221 53.3.apakšpunkts līdz noteikumu projekta spēkā stāšanās dienai paredz, ka attiecībā uz koģenerācijas elektrostacijām, kuras saražoto elektroenerģiju pārdod obligātā iepirkuma ietvaros, gadījumā, ja koģenerācijas iekārtā izmanto atjaunojamo energoresursu vai kūdras un citu kurināmo maisījumu, elektroenerģijas cenu aprēķina kā vidējo svērto lielumu proporcionāli dažādu veidu kurināmā patēriņam. Šādā gadījumā koģenerācijas elektrostaciju aprīko ar mērierīču sistēmu, kas ļauj atsevišķi uzskaitīt katra veida kurināmā patēriņu. Ja atjaunojamie energoresursi veido vismaz 90 % no koģenerācijas iekārtas patērētā kurināmā apjoma, pieņem, ka visa koģenerācijas iekārtā saražotā elektroenerģija ir ražota no atjaunojamajiem energoresursiem.   Līdz ar to no MK noteikumu Nr.221 53.3.apakšpunkta izriet, ka koģenerācijas stacijās, kuras enerģijas ražošanai izmanto atjaunojamos energoresursus, var izmantot arī citus kurināmos līdz 10% no kopējā kurināmā apjoma un šādā gadījumā ir uzskatāms, ka visa saražotā elektroenerģija ir ražota no atjaunojamajiem energoresursiem. Ņemot vērā, ka neviena koģenerācijas elektrostacija nav kvalificējusies elektroenerģijas obligātā iepirkuma tiesību iegūšanai, par kurināmo izmantojot kūdru, kā arī šāda kvalificēšanās vairs nav iespējama, ar noteikumu projektu tiek precizēts MK noteikumu Nr.221 53.3.apakšpunkts, precizējot, ka kurināmais kūdra nav attiecināma kā pamatkurināmais, bet gan kā viens no iespējamajiem papildu kurināmajiem, kura pieļaujamā robeža ir 10% pret visu patērētā kurināmā daudzumu, lai visa saražotā elektroenerģija ir ražota no atjaunojamiem energoresursiem.  Ņemot vērā, ka līdzšinējā MK noteikumu Nr.221 redakcijā šāda norma ir iekļauta tikai attiecībā uz koģenerācijas stacijām, kurām piešķirtas tiesības pārdot saražoto elektroenerģiju obligātā iepirkuma ietvaros, ar noteikumu projektu tiek paredzēts šādu normu attiecināt arī uz koģenerācijas stacijām, kas saņem garantēto maksu par tajās uzstādīto elektrisko jaudu, šādā gadījumā, ja koģenerācijas elektrostacijā, kas par kurināmo izmanto atjaunojamos energoresursus un kūdras vai cita kurināmā maisījumu ar tiem, garantēto maksu aprēķinot kā vidējo svērto lielumu proporcionāli dažādu veidu kurināmā patēriņam, bet ja atjaunojamie energoresursi veido vismaz 90 % no koģenerācijas iekārtas patērētā kurināmā apjoma, pieņem, ka visa koģenerācijas iekārtā saražotā elektroenerģija ir ražota no atjaunojamajiem energoresursiem.   1. Ņemot vērā nepieciešamību veikt visu koģenerācijas elektrostaciju pārbaudi, lai pārliecinātos par to atbilstību MK noteikumos Nr.221 iekļautajām prasībām, kā arī veikt novērtējumu par šo koģenerācijas elektrostaciju darbības atbilstību MK noteikumu Nr.221 mērķim veicināt koģenerāciju, kas balstīta uz lietderīgās siltumenerģijas pieprasījumu, ar noteikumu projektu šāds uzdevums tiek dots publiskajam tirgotājam, piesaistot neatkarīgus ekspertus. Pēc veiktajiem apsekojumiem un pārbaudēm publiskajam tirgotājam reizi pusgadā Ekonomikas ministrijā ir jāiesniedz detalizēts ziņojums par šo pārbaužu laikā konstatēto, kā arī koģenerācijas elektrostaciju darbības atbilstību mērķim veicināt koģenerāciju, kas balstīta uz lietderīgās siltumenerģijas pieprasījumu. Savukārt šo pārbaužu rezultātā radušās izmaksas ir iekļaujamas obligātā iepirkuma un jaudas komponenšu aprēķinā. Publiskā tirgotāja veicamās pārbaudes ir vienreizējs pasākums un tās nedublējas ar pārbaudēm, ko var realizēt ministrijas kontroles grupa, kas pārbaudes var veikt pēc nepieciešamības un atkārtoti visā atbalsta periodā, tostarp, pamatojoties uz publiskā tirgotāja veikto pārbaužu rezultātiem.   Ar noteikumu projektu tiek veikti arī tehniski grozījumi MK noteikumos Nr.221. MK noteikumos Nr.221 ir noteikts, ka garantēto maksu par koģenerācijas elektrostacijā uzstādīto jaudu maksā pārvades sistēmas operators. Ņemot vērā, ka saskaņā ar Elektroenerģijas tirgus likuma 33.panta otrās daļas 3.punktu garantēto maksu par uzstādīto elektrisko jaudu maksā publiskais tirgotājs, ar noteikumu projektu MK noteikumu Nr.221 tekstā attiecībā uz pienākumiem maksāt garantēto maksu par koģenerācijas elektrostacijā uzstādīto elektrisko jaudu pārvades sistēmas operators tiek aizvietots ar publisko tirgotāju.  Tāpat ar noteikumu projektu tiek tehniski precizēta MK noteikumu Nr.221 8.pielikuma 2.tabula “Koģenerācijas elektrostacijas personāla izmaksu par pilnu darba slodzi līmeņatzīmes”. Attiecīgā tabula MK noteikumos Nr.221 ir iekļauta ar Ministru kabineta 2016.gada 5.jūlija noteikumiem Nr.443 “Grozījumi Ministru kabineta 2009. gada 10. marta noteikumos Nr. 221 “Noteikumi par elektroenerģijas ražošanu un cenu noteikšanu, ražojot elektroenerģiju koģenerācijā”” (turpmāk – MK noteikumi Nr.443), kuri stājās spēkā 2017.gada 1.maijā. MK noteikumu Nr.443 sākotnējās ietekmes novērtējuma ziņojuma (anotācijas) I sadaļas 2.punktā ir norādīts, ka kopējās kapitālieguldījumu iekšējās peļņas normas un cenas diferencēšanas koeficienta pārkompensācijas novēršanai aprēķina metodika un līmeņatzīmju vērtības noteiktas Ekonomikas ministrijas veiktajā iepirkumā „Priekšlikumu izstrāde metodiskajām vadlīnijām iekšējās peļņas normas aprēķināšanai pārkompensācijas novēršanai komersantiem, kas ir saņēmuši tiesības pārdot elektroenerģiju obligātā iepirkuma vai garantētās maksas ietvaros”, kuru uz līguma pamata izpildīja sabiedrība ar ierobežotu atbildību “Prudentia Energy Markets” un kurš būs pieejams Ekonomikas ministrijas tīmekļa vietnē. Iepriekš minētā iepirkuma gala nodevums ir publicēts Ekonomikas ministrijas tīmekļa vietnē[[11]](#footnote-11). Minētā iepirkuma, kas publicēts arī Ekonomikas ministrijas tīmekļa vietnē, 1.pielikumā ir noteiktas visām elektrostacijām piemērojamās līmeņatzīmes, tai skaitā ir iekļauta 1.tabula, kurā norādītas elektrostacijas personāla izmaksu līmeņatzīmes vienai slodzei sadalījumā pa gadiem, katram gadam laika posmā no 2007.gada līdz 2040.gadam. Salīdzinot MK noteikumu Nr.221 8.pielikuma 2.tabulā pa gadiem norādītās elektrostacijas personāla izmaksu līmeņatzīmju vienai slodzei vērtības ar pētījumā norādītajām, konstatējams, ka sadalījumā pa gadiem tās ir vienādas, taču ar MK noteikumiem Nr.443 ir pieļauta tehniska kļūda un nav ievietotas vērtības 2029. un 2030.gadam - attiecīgi 1719 un 1750. Labojot šo kļūdu, nemainās normatīvā akta regulējums pēc būtības. MK noteikumu Nr.221 8.pielikuma 2.tabulā gan gadi, gan attiecīgās līmeņatzīmes ir secīgi norādītas. Līdz ar to attiecīgo gadu un līmeņatzīmju iztrūkums ir acīmredzams. Tāpat jāņem vērā, ka MK noteikumu Nr.221 8.pielikuma 2.tabula ir pilnībā pārņemta no sabiedrības ar ierobežotu atbildību “Prudentia Energy Markets” veiktā pētījuma.  Noteikumi Nr.221 ir valsts atbalsta programma, kas apstiprināta ar EK lēmumu. Priekšnosacījums, lai EK saskaņotu valsts sniegto atbalstu elektroenerģijas ražotājiem, bija pārkompensācijas mehānisma ieviešana. Tā pat EK lēmums par valsts atbalsta saskaņošanu nesatur jautājumus, kas saistīti ar elektrostaciju kontroli un nosacījumiem elektrostaciju darbībai, kas iekļauti jau pašreizējā regulējumā. Ņemot vērā minēto un to, ka noteikumu projekta ietvertie nosacījumi vērsti uz pastiprinātu elektrostaciju kontroli un papildu darbības nosacījumu noteikšanu elektrostacijām, kā arī neparedz palielināt valsts atbalsta apmēru, noteikumu projektam nav ietekmes uz EK lēmumu par valsts atbalstu elektroenerģijas ražotājiem. |
| 3. | Projekta izstrādē iesaistītās institūcijas un publiskas personas kapitālsabiedrības | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Komersanti, kas ieguvuši tiesības pārdot koģenerācijā saražoto elektroenerģiju obligātā iepirkuma ietvaros vai saņemt garantēto maksu par koģenerācijas stacijā uzstādīto elektrisko jaudu.  Neatkarīgi akreditēti auditori, kas apstiprina komersantu iesniegtos koģenerācijas staciju gada pārskatus.  Elektroenerģijas tirgus likuma 33.pantā noteiktais publiskais tirgotājs. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paredz palielināt kopā ar koģenerācijas elektrostacijas gada pārskatu iesniedzamo dokumentu skaitu, taču tas nerada būtisku administratīvo slogu, jo lielākā daļa no dokumentiem jau ir pieejami komersantam līdz šī noteikumu projekta spēkā stāšanās brīdim, bet to pievienošana gada pārskatam ļaus Ekonomikas ministrijai identificēt iespējamās koģenerācijas elektrostacijas neatbilstības MK noteikumu Nr.221 prasībām. Savukārt vēl papildus iesniedzamie dokumenti saistīti ar pārskatā norādīto datu ieguves un pārskata gadā koģenerācijas stacijā veikto izmaiņu aprakstu, kā arī elektroenerģijas, siltumenerģijas un patērētā kurināmā uzskaites mēraparātu, kuriem ir jābūt uzstādītiem arī līdz šī noteikumu projekta spēkā stāšanās brīdim, uzskaitījumu un identifikāciju. |
| 3. | Administratīvo izmaksu monetārs novērtējums | Nav attiecināms, jo ar noteikumu projektu radītās administratīvās izmaksas (naudas izteiksmē) gada laikā nepārsniedz 2000 euro. |
| 4. | Atbilstības izmaksu monetārs novērtējums | Nav |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Nav |
| 2. | Sabiedrības līdzdalība projekta izstrādē | Nav |
| 3. | Sabiedrības līdzdalības rezultāti | Nav |
| 4. | Cita informācija | Par plānotajām izmaiņām Ministru kabineta noteikumos sniegta informācija 2017.gada 30.oktobra Ziņojums ministru prezidentam)[[12]](#footnote-12), kas publicētas arī Ekonomikas ministrijas interneta vietnē: [https://em.gov.lv/lv/nozares\_politika/atjaunojama\_energija\_ un\_kogeneracija/aktualais\_par\_oik/](https://em.gov.lv/lv/nozares_politika/atjaunojama_energija_un_kogeneracija/aktualais_par_oik/) |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz pārvaldes funkciju paplašināšanu un jaunu valsts institūciju veidošanu |
| 3. | Cita informācija | Nav |

Ministru prezidenta biedrs,  
ekonomikas ministrs A.Ašeradens

Vīza:

Valsts sekretārs J.Stinka

1. Eiropas Parlamenta un Padomes direktīva 2009/28/EK (2009. gada 23. aprīlis) par atjaunojamo energoresursu

   izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK. Publicēts:

   Oficiālais Vēstnesis, L 140, 05.06.2009, 16.-62.lpp. [↑](#footnote-ref-1)
2. Eiropas Parlamenta un Padomes direktīvas 2004/8/EK (2004. gada 11. februāris) par tādas koģenerācijas veicināšanu, kas balstīta uz lietderīgā siltuma pieprasījumu iekšējā enerģijas tirgū, un ar kuru groza Direktīvu 92/42/EEK. Publicēts: Oficiālais Vēstnesis, L 52, 21.02.2004, 50.-60.lpp. [↑](#footnote-ref-2)
3. Ministru kabineta 2006.gada 6.novembra noteikumi Nr.921 “Noteikumi par elektroenerģijas ražošanu koģenerācijā” [↑](#footnote-ref-3)
4. Ministru kabineta 2009.gada 10.marta noteikumi Nr.221 “Noteikumi par elektroenerģijas ražošanu un cenu noteikšanu, ražojot elektroenerģiju koģenerācijā” [↑](#footnote-ref-4)
5. Ministru kabineta 2007.gada 24.jūlija noteikumi Nr.503 “Noteikumi par elektroenerģijas ražošanu, izmantojot atjaunojamos energoresursus” [↑](#footnote-ref-5)
6. Ministru kabineta 2009.gada 24.februāra noteikumi Nr.198 “Noteikumi par elektroenerģijas ražošanu, izmantojot atjaunojamos energoresursus, un cenu noteikšanas kārtību” [↑](#footnote-ref-6)
7. Ministru kabineta 2010.gada 16.marta noteikumi Nr.262 „Noteikumi par elektroenerģijas ražošanu izmantojot atjaunojamos energoresursus, un cenu noteikšanas kārtību” [↑](#footnote-ref-7)
8. Ekonomika ministra 2017.gada 30.oktobra ziņojumā “Par izvērtējuma rezultātiem, plānoto rīcību un nepieciešamajām izmaiņām normatīvajos aktos, saistībā ar masu medijos izskanējušajām bažām, ka vairāki uzņēmumi varētu būt krāpušies ar atļaujām elektroenerģijas ražošanai obligātajā iepirkumā”, <https://em.gov.lv/files/attachments/OIK_Zinojums_31.10.pdf> [↑](#footnote-ref-8)
9. Eiropas Parlamenta un Padomes direktīva 2009/28/EK (2009. gada 23. aprīlis) par atjaunojamo energoresursu

   izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK. Publicēts:

   Oficiālais Vēstnesis, L 140, 05.06.2009, 16.-62.lpp. [↑](#footnote-ref-9)
10. Eiropas Parlamenta un Padomes Direktīva 2004/8/EK (2004. gada 11. februāris) par tādas koģenerācijas veicināšanu, kas balstīta uz lietderīgā siltuma pieprasījumu iekšējā enerģijas tirgū, un ar kuru groza Direktīvu 92/42/EEK. Publicēts: Oficiālais Vēstnesis L 052, 21.02.2004 50 – 60.lpp. [↑](#footnote-ref-10)
11. <https://www.em.gov.lv/files/energetika/irr20_05%202016.pdf> [↑](#footnote-ref-11)
12. Ekonomika ministra 2017.gada 30.oktobra ziņojumā “Par izvērtējuma rezultātiem, plānoto rīcību un nepieciešamajām izmaiņām normatīvajos aktos, saistībā ar masu medijos izskanējušajām bažām, ka vairāki uzņēmumi varētu būt krāpušies ar atļaujām elektroenerģijas ražošanai obligātajā iepirkumā”, <https://em.gov.lv/files/attachments/OIK_Zinojums_31.10.pdf> [↑](#footnote-ref-12)